**תקנון הפרס ע"ש זאב ויעקב רכטר לאדריכלות**

(נוסח משולב מעודכן ליום 25.7.12)

**מטרות הפרס:**

עידוד מצוינות ואיכות ביצירה האדריכלית הישראלית, ברוח הערכים שהורישו זאב ויעקב רכטר, שבלטו במעורבות חברתית, רמה מקצועית ואסתטיקה אדריכלית גבוהות.

**סכום הפרס:**

סכום הפרס הוא 60,000 ₪ אשר יחולק בין שני זוכים: אדריכל צעיר (עד גיל 44), אשר יזכה בסך 20,000 ש"ח, ואדריכל שיזכה בגין הישג אדריכלי, בסך 40,000 ₪. הפרס יינתן אחת לשנתיים. סכום הפרס ימומן על-ידי משרד התרבות והספורט.

**זכאות לפרס:**

1. זכאי להגיש מועמדות לקבלת הפרס כל אדריכל/ית תושב/ת ישראל.
2. המועמדות לקבלת הפרס בגין הישג אדריכלי, תוגש רק לגבי מבנה או קבוצת מבנים אורגנית אשר נבנו (מבנה גמור) במהלך עשר (10) השנים שקדמו לשנת חלוקת הפרס, אשר מהווים תרומה לקידום האדריכלות הישראלית.
3. המועמדות לקבלת פרס אדריכל צעיר תינתן עבור מבנה בעל תוכן ייחודי או פעילות מחקרית תיאורטית חדשנית בתחום האדריכלות.
4. לא יוגשו לשיפוט עבודות אשר נעשו במסגרת לימודית, בכלל זה עבודות גמר.
5. אדריכל שכיר לא יגיש פרויקט לשיפוט אשר נעשה במסגרת ובשיתוף המשרד בו הוא עובד אלא בהסכמה מפורשת של המשרד אשר תצורף להגשה.
6. ניתן להגיש מועמדות של מי שזכה בפרס לפחות עשר (10) שנים לפני שנת חלוקת הפרס, אך לא תוגש מועמדות של מי שזכה בפרס שלוש (3) פעמים.
7. הגשת מועמדות תכלול את הפרטים הבאים: פרוט הנימוקים לזכאות לפרס (עד שלושה עמודים), קורות החיים של המועמד/ת, תוכניות וצילומי הפרויקטים האדריכליים (עד 15 צילומים). ניתן להגיש מכתב המלצה (לא יותר משנים).
8. מועמדות לפרס יכול שתוצע על-ידי המועמד /ת או על-ידי גורם שלישי.
9. בעת ישיבות השיפוט לא יוצעו מועמדים נוספים.

**חבר הנאמנים של הפרס:**

1. חבר הנאמנים של הפרס ימנה חמישה חברים, אשר ימונו על ידי השר הממונה לכהונה של ארבע שנים, בהרכב הבא:
2. איש אקדמיה בכיר בתחום האדריכלות או אדריכל בכיר, שימונה יושב-ראש;
3. נציג המדור לאמנות פלסטית במועצה לתרבות ואמנות, שהתמחותו באדריכלות;
4. יו"ר עמותת האדריכלים;
5. נציג משפחת זאב ויעקב רכטר;
6. נציג משרד התרבות והספורט;
7. חברי ועד הנאמנים יוכלו לכהן קדנציה נוספת אך לא יותר משתי תקופות כהונה רצופות:
8. אם חבר ועד הנאמנים חדל לתפקד, התפטר או נפטר, ימנה הגוף שמינהו אדם אחר תחתיו;
9. חברי ועד הנאמנים לא יהיו זכאים לקבל את הפרס במשך כל תקופת כהונתם;
10. קוורום לישיבת ועד הנאמנים יהיה בן 4 אנשים;

**ועדת השיפוט**

1. חבר הנאמנים ימנה, מדי שנתיים, ועדת שיפוט בת שלושה חברים לפחות אשר בה שני אדריכלים פעילים ואיש אקדמיה או מחקר מתחום האדריכלות. אשר יבחרו את שני הזוכים.
2. ועדת השיפוט תקבל את החלטותיה בהצבעת רוב.
3. נימוקי השופטים לזוכים יאושרו על ידי כל השופטים ורק אחר כך יועברו לפרסום.
4. חברי ועדת השיפוט חייבים לשמור בסודיות, הן את עובדת מינויים לכהן כחברי הוועדה, והן את מהלך עבודתם, עד לאחר אישור הזוכים על ידי ועדת התמיכות של משרד התרבות והספורט ופרסום שמות הזוכים בפרס על-ידי המשרד.
5. חבר ועדת שיפוט לא יהיה נתון בחשש לניגוד עניינים בשיפוט הצעות שהוגשו להענקת הפרס, ולא יגיש מועמדות לפרס באותה שנה או בשנתיים לאחר שכיהן כחבר הועדה. התעורר חשש לניגוד עניינים בשיפוט הצעות שהוגשו, יתפטר חבר הועדה או יביא את העניין בפני חבר הנאמנים והועדה, אשר יכריעו בדבר המשך כהונתו בוועדה.
6. נבצר מחבר וועדה למלא את תפקידו או התפטר, רשאי חבר הנאמנים למנות חבר אחר במקומו.

**נוהלי הפרס:**

1. מינהל התרבות יפרסם מודעה בעיתונות ויודיע באמצעותה לציבור, על האפשרות להגיש מועמדות לפרס.
2. ועדת השיפוט תודיע על החלטותיה לחבר הנאמנים. חבר הנאמנים רשאי לבקש מועדת השיפוט הבהרות. בהעדר בקשה כאמור, יאשר חבר הנאמנים את החלטות ועדת השיפוט.
3. תכנון וביצוע טקס הענקת הפרס יתואם בין משרד התרבות, עמותת האדריכלים ומשפחת רכטר. המשפחה תישא בהוצאות ביצוע הטקס, ועמותת האדריכלים תישא בהוצאות השכרת האולם לטקס.
4. משרד התרבות יפרסם את שמות הזוכים ודבר טקס הענקת הפרס, ועמותת האדריכלים תפרסם פרטים אלה בפרסומי העמותה.

ה. טקס מתן הפרס לזוכים יתקיים בסמוך למועד פטירתו של זאב רכטר, 21 בדצמבר או יעקב רכטר, 8 בפברואר.

ו. בהתאם לצורך, חבר הנאמנים יהיה רשאי להציע למשרד התרבות והספורט, תיקונים ועדכונים של תקנון הפרס.